BBL ลุยเทคฯ “เพอร์มาตา” ล็อตแรก Q3 ลุ้นธปท.ไฟเขียวก่อนชงผถห.เคาะซื้อ 5 มี.ค.นี้
BBL ลุยเทคฯ "เพอร์มาตา" ล็อตแรก Q3 ลุ้นธปท.ไฟเขียวก่อนชงผถห.เคาะซื้อ 5 มี.ค.นี้
BBL ลุยเทคฯ "เพอร์มาตา" ล็อตแรก Q3 ลุ้นธปท.ไฟเขียวก่อนชงผถห.เคาะซื้อ 5 มี.ค.นี้
24 ม.ค. 2563

ธนาคารกรุงเทพ จำกัด (มหาชน) หรือ BBL ระบุว่า ที่ประชุมคณะกรรมการเมื่อวานนี้ (23 ม.ค.) รับทราบรายละเอียดการเข้าซื้อหุ้นใน PT Bank Permata Tbk (เพอร์มาตา) ในอินโดนีเซีย จาก Standard Chartered Bank (สแตนดาร์ดชาร์เตอร์ด) และ PT Astra International Tbk (แอสทร่า) และผู้ถือหุ้นรายอื่นทุกรายที่ตอบรับคำเสนอซื้อหุ้นในเพอร์มาตา
โดยธนาคารจะเข้าซื้อหุ้นประเภท ข ของเพอร์มาตา จากสแตนดาร์ดชาร์เตอร์ด และแอสทร่า จำนวนรวมทั้งสิ้น 24,991,429,332 หุ้น คิดเป็นสัดส่วนประมาณ 89.12% คิดเป็นประมาณ 37,430,974 ล้านรูเปีย หรือ 81,017 ล้านบาท หรือ 2,674 ล้านดอลลาร์สหรัฐฯ
ทั้งนี้ คาดว่าจะได้รับอนุมัติจากธนาคารแห่งประเทศไทย (ธปท.) และ Otoritas Jasa Keuangan (OJK) ของประเทศอินโดนีเซีย และสามารถเข้าซื้อหุ้นในส่วนของสแตนดาร์ด ชาร์เตอร์ด และ แอสทร่า ได้ภายในไตรมาส 3/63
อย่างไรก็ดี ภายหลังจากที่ธนาคารได้ซื้อหุ้นจากสแตนดาร์ดชาร์เตอร์ด และ แอสทร่า แล้ว ธนาคารจะต้องดำเนินการทำคำเสนอซื้อ (Mandatory Tender Offer)  ในส่วนที่เหลือทั้งหมดให้ครบ 100% ซึ่งจะทำให้การเข้าซื้อหุ้นในเพอร์มาตาครั้งนี้ เบื้องต้นจะมีมูลค่ารวม 37,430,974 ล้านรูเปีย ถึง 42,001,080 ล้านรูเปีย หรือ 90,909 ล้านบาท หรือ 3,000 ล้านดอลลาร์สหรัฐฯ
โดยในการนี้ ธนาคารจะดำเนินการขอมติจากที่ประชุมคณะกรรมการของธนาคารเพื่อกำหนดราคาซื้อขายสุดท้าย สำหรับธุรกรรมนี้ และคาดว่าจะประกาศราคาซื้อขายสุดท้ายดังกล่าวผ่านทางเว็บไซต์ของตลาดหลักทรัพย์แห่งประเทศไทย (ตลท.) ต่อไป
สำหรับการเข้าทำธุรกรรมครั้งนี้ ธนาคารคาดว่าจะใช้ทั้งแหล่งเงินทุนภายในของธนาคาร และแหล่งเงินทุนที่ได้จากการจัดหาเงินทุนตามปกติของธนาคาร โดยในขณะนี้ธนาคารยังไม่มีแผนที่จะเพิ่มทุนเพื่อนำเงินที่ได้มาซื้อหุ้นในครั้งนี้โดยเฉพาะแต่อย่างใด
นอกจากนี้คณะกรรมการธนาคาร ยังอนุมัติการยื่นขอความเห็นชอบการซื้อและรับโอนหุ้นทั้งหมดในเพอร์มาตา ต่อ ธปท. เพื่อให้ ธปท. ให้ความเห็นชอบ และรับทราบรายงานความเห็นของที่ปรึกษาทางการเงินอิสระบริษัท ดิสคัฟเวอร์ แมเนจเม้นท์ จำกัด เกี่ยวกับการเข้าซื้อหุ้น ของเพอร์มาตา เพื่อนำส่งรายงานความเห็นของที่ปรึกษาทางการเงินอิสระ ดังกล่าวให้แก่ผู้ถือหุ้นเพื่อพิจารณาพร้อมหนังสือเชิญประชุมวิสามัญผู้ถือหุ้น ครั้งที่ 1/2563
ทั้งนี้ กำหนดวันประชุมวิสามัญผู้ถือหุ้น ครั้งที่ 1/2563 ในวันที่ 5 มีนาคม 2563 เพื่อพิจารณาอนุมัติการเข้าซื้อและรับโอนหุ้นทั้งหมดในเพอร์มาตา